<http://www.tikzilina.eu/sidlisko-hliny-i-iv/>

**Sídlisko Hliny I-IV**



So zväčšovaním počtu obyvateľov Žiliny v **povojnovom období** vznikol tlak na **rozširovanie mesta formou sídlisk**. Ako prvé začalo v rokoch **1955 až 1959** vyrastať **sídlisko Hliny I** a **II** na nezastavanej ploche južne od mestskej tržnice medzi cestou k nemocnici a vilovou štvrťou Malá Praha (dnes ohraničené ulicami Veľkou okružnou, Vojtecha Spanyola, Juraja Fándlyho a Komenského). Projekt sídliska bol vypracovaný na základe smerného plánu mesta Žiliny a zastavovacieho plánu, v ktorom **architekt Ladislav Bauer**, ako projektant Stavoprojektu Žilina, počítal v roku **1951** s vývojom mesta až na **60 000 obyvateľov** (Žilina mala v roku 1950 28 571 obyvateľov). Predpokladalo sa nielen s výstavbou bytových domov, ale súčasťou sídliska mali byť aj obchody, škola, dve materské školy, jasle, poštový úrad, pohostinstvo a verejné záchody.

**Výstavba** tehlových, väčšinou päťpodlažných **bytových domov sídliska Hliny I-II** začala v roku **1954** podľa projektov vypracovaných **akad. arch. Ferdinandom Čapkom** a **arch. Ivanom Melišom**. Ústrednou **obchodnou časťou** sa stala terajšia **ulica Antona Bernoláka**. Je dlhá 245 metrov a Žilinčania ju od začiatku nazývali **Bulvár**, i keď oficiálne sa nazývala **Trieda obrancov mieru**. Po celej dĺžke má v prízemných častiach obytných budov **obchodné priestory**. V jej nárožných budovách sú na šiestom podlaží vybudované priestory pre **ateliéry**. Uprostred jednosmerných komunikácií je **parková úprava**, na ktorej bola v roku **2002** inštalovaná **socha rímskokatolíckeho kňaza** a **jazykovedca, prvého kodifikátora spisovnej slovenčiny Antona Bernolá**ka od **akademického sochára Juraja Brišáka**. Socha Antona Bernoláka sa už raz v Žiline nachádzala. Počas okupácie južného Slovenska fašistickým Maďarskom priviezli v **októbri 1939** do Žiliny z obsadených Nových Zámkov **sochu Antona Bernoláka** od **akademického sochára Jozefa Pospíšila.** V Žiline bola umiestnená na mohutnom kamennom podstavci na prvej terase balustrády pod Katedrálou Najsvätejšej Trojice. Počas rekonštrukcie balustrády v rokoch 1941 až 1945 stála socha pred budovou vtedajšej reálky na Hurbanovej ulici. Po skončení okupácie sa socha v roku 1948 vrátila späť do Nových Zámkov.

Spolu s Bulvárom vznikli po jeho západnej strane **uzavreté bloky obytných domov** až po Komenského ulicu. Na východnej strane nadviazal na domy postavené okolo Spanyolovej ulice. Na južnej strane bolo sídlisko Hliny I-II uzavreté novovzniknutou ulicou spájajúcou Spanyolovu a Komenského ulicu, s pôvodným názvom Škultétyho ulica, neskoršie Gagarinova ulica a v súčasnosti je pomenovaná po Jurajovi Fándlym. **Pamätná tabuľa akad. architektovi Ferdinandovi Čapkovi** je umiestená na ulici Antona Bernoláka. Jej autorom je **akad. sochár Ondrej Lipták** a v roku 2008 ju Mesto Žilina a Zbor Žilincov venovali pamiatke významného žilinského architekta.

**Výstavba prvých panelových domov** v Žiline začala **16. marca 1959** na terajšej ulici Juraja Fándlyho ako základ pre novú časť **sídliska** **Hliny III-IV**, podľa projektov **architektov Čapku** a **Luptáka**. Pred výstavbou bolo potrebné asanovať zvyšky pôvodnej mestskej tehelne s jamou po vyťaženej hline, tri rodinné domy a všetky domčeky **Ružičkovej kolónie**, ktorá sa nachádzala na stavebnom území nového sídliska ohraničeného dnešnými ulicami Komenského, Juraja Fándlyho, Vojtecha Spanyola, Tajovského a Mostnou ulicou. Pri výstavbe sa používal **systém montovaného** ale aj **liateho betónu**. Stredom zastavaného priestoru vedie 40 až 45 metrov široká dvojsmerná trieda ako pokračovanie Hlín I-II, lemovaná 9-podlažnými bytovými domami a dvojpodlažnými obchodnými budovami, z ktorých viaceré boli neskoršie nadstavované. Vo vnútri blokov sa nachádzajú **5-podlažné bytové domy**, **materské školy** a **jasle**. Sídlisko sa uzavrelo vo svojej južnej časti výstavbou **bilingválneho gymnázia** a pobočky **Národnej banky Slovenska**. V čase začiatku výstavby sídliska ešte nebola v Žiline možnosť centrálneho vykurovania a dodávky teplej vody, a preto sa tu vybudovali viaceré **lokálne uhľové kotolne** s teplovodnými kotlami. Až po ukončení prvej etapy výstavby Žilinskej teplárne sa do konca roku 1967 vybudoval **parovod** na Hliny a začala sa postupná výstavba **výmenníkových staníc**. **Komíny** niektorých **kotolní** sa však zachovali až dodnes.

Zdroj: Peter Štanský a Milan Novák